b'\n_START_ARTICLE_\nProject Zero (videopeli)\n_START_SECTION_\nJuoni\n_START_PARAGRAPH_\nMiku Hinasaki ei saa isoveljeens\xc3\xa4 Mafuyuun yhteytt\xc3\xa4 ja l\xc3\xa4htee etsim\xc3\xa4\xc3\xa4n t\xc3\xa4t\xc3\xa4 Himuro-suvun hyl\xc3\xa4tyst\xc3\xa4 kartanosta. Miku j\xc3\xa4\xc3\xa4 sis\xc3\xa4lle loukkuun ja ryhtyy hakemaan velje\xc3\xa4\xc3\xa4n suunnattoman talon uumenista l\xc3\xb6ydetty\xc3\xa4\xc3\xa4n t\xc3\xa4m\xc3\xa4n kameran. Mafuyu on itse astunut taloon etsiess\xc3\xa4\xc3\xa4n kirjailijayst\xc3\xa4v\xc3\xa4\xc3\xa4ns\xc3\xa4 Junsei Takaminea, joka eksyi sis\xc3\xa4lle apulaisensa Koji Ogatan ja yliluonnollisista asioista kiinnostuneen yst\xc3\xa4v\xc3\xa4ns\xc3\xa4 Tomoe Hirasakan kanssa. Mikulle selvi\xc3\xa4\xc3\xa4, ett\xc3\xa4 talo on t\xc3\xa4ynn\xc3\xa4 rituaalien vangitsemia vihamielisi\xc3\xa4 henki\xc3\xa4._NEWLINE_Takamine, Ogata ja Hirasaka ovat kuolleet, mutta Mafuyu el\xc3\xa4\xc3\xa4. Kirie-henki oli kaapannut Mafuyun, koska h\xc3\xa4n oli edellisess\xc3\xa4 el\xc3\xa4m\xc3\xa4ss\xc3\xa4\xc3\xa4n Kirien suuri rakkaus. Kirie itse oli kuollut talossa tehdyss\xc3\xa4 rituaalissa, jossa h\xc3\xa4nen ruumiinsa revittiin osiin, ja joka sitoi h\xc3\xa4nen henkens\xc3\xa4 vahtimaan ikuisesti talon alla olevaa porttia toiseen maailmaan. Nelj\xc3\xa4nten\xc3\xa4 y\xc3\xb6n\xc3\xa4 Miku p\xc3\xa4\xc3\xa4see maanalaiseen temppeliin t\xc3\xa4m\xc3\xa4n portin luo ja kukistaa portintakaisen maailman henget, jotka ovat vallanneet Kirien. Miku sulkee avautuneen portin ja p\xc3\xa4\xc3\xa4see n\xc3\xa4in veljens\xc3\xa4 luo, mutta Mafuyu ei halua j\xc3\xa4tt\xc3\xa4\xc3\xa4 Kiriet\xc3\xa4 yksin. Temppeli sortuu. Miku her\xc3\xa4\xc3\xa4 talon ulkopuolella ja kuulee p\xc3\xa4\xc3\xa4ss\xc3\xa4\xc3\xa4n Mafuyun kertovan ikuisesta kohtalostaan portin eteen k\xc3\xb6ytetyn Kirien tukena. Talon muut henget vapautuvat leijailevina valoina y\xc3\xb6taivaalle._NEWLINE_Pelin l\xc3\xa4p\xc3\xa4iseminen Nightmare Mode -vaikeustasolla tuottaa erilaisen lopun, jossa sek\xc3\xa4 Miku ett\xc3\xa4 Mafuyu pakenevat yhdess\xc3\xa4 sortuvasta temppelist\xc3\xa4. Kirie j\xc3\xa4\xc3\xa4 yksin vartioimaan porttia.'